SK Úradný vestník Európskej únie C 435/7

Oznámenie určené osobám, na ktoré sa vzťahujú reštriktívne opatrenia ustanovené v rozhodnutí Rady 2013/798/SZBP vykonávanom vykonávacím rozhodnutím Rady (SZBP) 2015/2459 a v nariadení Rady (EÚ) č. 224/2014 vykonávanom vykonávacím nariadením Rady (EÚ) 2015/2454 o reštriktívnych opatreniach vzhľadom na situáciu v Stredoafrickej republike

(2015/C 435/04)

Nasledujúce informácie sú určené osobám, ktoré sa uvádzajú v prílohe k rozhodnutiu Rady 2013/798/SZBP (1) vykonávanému vykonávacím rozhodnutím Rady (EÚ) 2015/2459 (2) a v prílohe I k nariadeniu Rady (EÚ) č. 224/2014 (3) vykonávanému vykonávacím nariadením Rady (EÚ) 2015/2454 (4) o reštriktívnych opatreniach vzhľadom na situáciu v Stredoafrickej republike.

Sankčný výbor zriadený na základe rezolúcie Bezpečnostnej rady OSN č. 2127 (2013) aktualizoval 20. októbra 2015 informácie týkajúce sa jednej z osôb v zozname osôb a subjektov, na ktoré sa vzťahujú opatrenia uložené v bodoch 30 a 32 rezolúcie č. 2134 (2014). Sankčný výbor sa 18. decembra 2015 rozhodol zaradiť dve osoby do zoznamu osôb a subjektov, na ktoré sa vzťahujú opatrenia uložené bodmi 30 a 32 rezolúcie č. 2134 (2014).

Dotknuté osoby môžu výboru OSN zriadenému podľa rezolúcie č. 2127 (2013) kedykoľvek predložiť žiadosť o prehodnotenie rozhodnutia, ktorým boli zaradené do uvedeného zoznamu OSN, spolu so všetkou podpornou dokumentáciou. Táto žiadosť by sa mala zaslať na adresu:

Focal Point for De-listing Security Council Subsidiary Organs Branch Room DC2 0853B United Nations New York, N.Y. 10017 UNITED STATES OF AMERICA Tel. +1 9173679448 Fax +1 2129631300 E-mail: delisting@un.org

Viac informácií nájdete na adrese: http://www.un.org/sc/committees/2127/

Rada Európskej únie v nadväznosti na rozhodnutie OSN stanovila, že osoby označené OSN by sa mali zaradiť do zoznamov osôb a subjektov, na ktoré sa vzťahujú reštriktívne opatrenia ustanovené v rozhodnutí 2013/798/SZBP a nariadení (EÚ) č. 224/2014. Dôvody zaradenia dotknutých osôb do týchto zoznamov sa uvádzajú v príslušných záznamoch v prílohe k rozhodnutiu Rady a v prílohe I k nariadeniu Rady.

Dotknuté osoby sa upozorňujú na možnosť podať príslušným orgánom daného členského štátu alebo štátov, ako sa uvádza na webových stránkach v prílohe II k nariadeniu (EÚ) č. 224/2014, žiadosť o získanie povolenia použiť zmrazené finančné prostriedky na základné potreby alebo osobitné platby (pozri článok 7 nariadenia).

Dotknuté osoby môžu Rade predložiť spolu s požadovanou podpornou dokumentáciou žiadosť o prehodnotenie rozhodnutia zaradiť ich do uvedených zoznamov. Každú takúto žiadosť je potrebné zaslať na túto adresu:

Conseil de l’Union européenne Secrétariat général DG C 1C Rue de la Loi/Wetstraat 175 1048 Bruxelles/Brussel BELGIQUE/BELGIË E-mail: sanctions@consilium.europa.eu

Dotknuté osoby tiež upozorňujeme na možnosť napadnúť rozhodnutie Rady na Všeobecnom súde Európskej únie v súlade s podmienkami ustanovenými v článku 275 druhom odseku a v článku 263 štvrtom a šiestom odseku Zmluvy o fungovaní Európskej únie.

(1) Ú. v. EÚ L 352, 24.12.2013, s. 51.

(2) Ú. v. EÚ L 339, 24.12.2015, s. 48.

(3) Ú. v. EÚ L 70, 11.3.2014, s. 1.

(4) Ú. v. EÚ L 339, 24.12.2015, s. 36.